**Csongor és Tünde:**

**A boldogság kulcsa**

*“Hideg pénzbánya! minden kincsedért*

*Az egy szerelmet, még nevét sem adnám:*

*Jobb, égjen a szív, mint fagy ölje meg.”*

Vörösmarty Mihály: Csongor és Tünde, II. felvonás

Egy téma időtlen idők óta foglalkoztatja az emberiséget. A boldogság.

Hogyan kapjuk meg? Mibe kerül? Hány nullának kell lennie a fizetésem végén csak, hogy ki tudjak kelni az ágyból?

Hogy választ kapjunk imént feltett kérdéseinkre, a legbölcsebb dolog amit tehetünk az, hogy a múlt embereihez fordulunk.

**Vörösmarty Mihály és a boldogság**

Az esszé elején lévő idézet és még sok hozzá hasonló azt sugallja, hogy a szeretet fontosabb lenne a materiális sikernél. Ezt alátámasztja a műben a hatalomért, pénzért de még a tudásért is vágyakozók megkérdőjelezhetetlen elbukása a boldogság megtalálásában.

Rendben, ha nem pénz, hatalom vagy tudás a boldogság kulcsa, akkor mi?

Vörösmarty szerint: a szeretet.

Nagyjából a teljes mű erre az ötletre épül. Ez az ötlet a mű esszenciája.

Vörösmarty egyértelműen kimondja, hogy a szeretet, illetve a jelentőségteljes emberi kapcsolatok az élet értelme és ezek mellett minden megbukik.

Persze ez az üzenet először felettébb túlrágottnak és giccsesnek hangzik.

Mindenki hallotta már valamilyen formában az ötletet. Csakhogy ez azért van, mert ez az ötlet megállja a helyét.

Az ember társas lény. 200 000 év evolúció erre tanított minket: szeressük egymást.

Az emberiség történelmének túlnyomó többségében a közösség túlélést jelentett. Senki sem volt képes egyedül navigálni a világot. És bár körülményeink drasztikusan különböznek az őseinkétől, életmódunk gyorsabban változott mint amivel az evolúció lépést tud tartani.

Vagy ha valakinek más a létértelmezése, annak is kínálok egy választ. A Biblia az Ószövetségben kijelenti: szeresd az Urat, a te Istenedet, és embertársadat, mint önmagadat. Ez a két kőtábla tíz parancsának összegzése, melyet az Újszövetségben maga Jézus is jóváhagy, sőt a két legnagyobb parancsnak nevezi. Az eredeti héber szöveg az ahava kifejezést használja a szeretetre, melynek gyöke a hav vagyis 'adni'. Bárhonnan is közelítjük meg az embert, úgy fest, a szeretet a lételeme.

Más embereknek szeretetet adni, tőlük szeretetet kapni nem csak jó érzés, hanem az ember lényének egyik legalapvetőbb szükséglete.

Hiába a sok technológiai előrehaladás, csatornázás, havi negyven előfizetés dolgokra amiket nem is akarunk, ez nem változott. Az ember szeretni akar és szeretve akar lenni.

És igen, szeretni sokszor fáj. Ezt senki sem tagadja. De elhatárolni magunkat a

szeretettől sokkal rosszabb.

Összesítve annyit mondanék, Vörösmartyval karöltve (és hiszem, ez nem szégyen): ha giccses, ha nem, merjünk szeretni.